
**ROMÂNIA**

**JUDEŢUL TIMIŞ**

**MUNICIPIUL TIMIŞOARA**

**DIRECȚIA ECONOMICĂ**

**BIROU SERVICII SUPORT**

**Nr.inreg.TMI2023-007847**

**REFERAT DE APROBARE A PROIECTULUI DE HOTĂRÂRE**

**privind aprobarea înscrierii Municipiului Timişoara în ,, Programul Rabla Plus 2023”, în vederea achiziţionării unui autoturism hibrid plug-in prin acest program cu condiția obligatorie a casării unei mașini vechi**

Achiziţionarea de autoturism, inclusiv a celor prin ,, Programul Rabla Plus 2023” de către instituţiile publice a fost limitată odată cu apariţia O.U.G. nr. 34/2009.

Astfel conform art.24, alin.1, lit.a) din actul normativ menţionat:

,, De la data intrării în vigoare a prevederilor prezentei ordonanţe de urgenţă, autorităţilor şi instituţiilor publice prevăzute la art. 21, li se interzice achiziţionarea, preluarea în leasing sau închirierea de:

1. ***Autoturisme, astfel cum sunt acestea definite la alin.1 al art.3 din O.U.G. nr.109/2005 privind transporturile rutiere, aprobată cu modificări şi completări prin Legea nr.102/2006, cu modificările şi completările ulterioare”***

Această interdicţie a fost ridicată în cazul instituţiilor publice, cu titlul de excepţie, prin O.U.G. nr.109/2010, care la art.1, pct.2 stipulează ca la art.24, alin3, din O.U.G. nr.34/2009, după lit.d) se introduce o nouă literă, lit. e), cu următorul cuprins:

***e) Achiziţionarea de autoturisme în cadrul ,, Programului de Stimulare a Înnoirii Parcului Auto Naţional ”, aprobat prin O.U.G. nr. 196/2005 privind Fondul de Mediu, aprobată cu modificări şi completări prin Legea nr.105/2006, cu modificările şi completările ulterioare”***

Autoturismul Volkswagen Passat cu numărul de înmatriculare TM-65-WST, este în proprietatea Primăriei Municipiului Timişoara şi în exploatare din anul 2007. Are o vechime de saisprezece (16) ani de la data fabricaţiei (2007) şi de la prima înmatriculare (2007).

Autoturismul este înregistrat în evidențele contabile ale Primăriei Municipiului Timișoara ca mijloc fix, fiind complet amortizat și în proprietate privată conform listei de inventariere Mijloace fixe, având numărul de inventar 4037.

Ţinând cont de faptul că autoturismul sus menționat, are o durată de exploatare de peste 16 ani coroborat cu efectuarea de reparaţii auto frecvente/repetate care au o valoare majoră din punct de vedere financiar, fiind complet amortizat (uzură ridicată, frecvenţa ridicată în service-uri mare, valoare economică mare a reparaţiilor) este necesară și oportună înlocuirea acestuia.

Pentru buna desfășurare a activității de către instituție și datorită numeroaselor avantaje pe care le aduce o mașină noua s-a optat pentru achiziționarea unei mașini hibrid plug-in.

După cum s-a constatat deja, mașina hibrid plug-in vine la pachet cu un set complet de avantaje pentru oameni, afaceri și mediu. Ultimii ani ne-au demonstrat importanța conservării mediului, iar mașina hibrid plug-in este unul dintre factorii de schimbare în acest sens. Însă avantajele nu se rezumă numai la acest fapt, astfel că regăsim și următoarele puncte forte:

* mașina hibrid plug-ineste o mașină silențioasă, astfel că utilizarea acesteia reduce poluarea fonică - problemă des întâlnită, mai ales în marile orașe cu trafic abundent;
* sistemul administrativ din România susține financiar achiziționarea mașinilor hibrid, pentru a facilita și încuraja această schimbare, prin acordarea unui eco-tichet;
* deoarece produce mai putine emisii, mașina hibrid plug-in este un mijloc de mobilitate mai sustenabil;
* fiabilitatea mașinilor în ansamblu, dar și al pieselor în mod individual reduc cheltuielile și frecvența mentenanței;

Autoturismul ce se doreste a fi achiziționat, dat fiind faptul că va fi o mașină hibrid plug-in, va beneficia de un **eco-tichet** **în valoare de 51.000 lei prin Programul RABLA Plus** .

Conform Ordinului M.M.P.A. nr.323/27.02.2020 pentru aprobarea Ghidului de Finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024, cu toate modificările şi completările ulterioare, Municipiului Timişoara, poate participa în cadrul programului întrucât îndeplineşte criteriile de eligibilitate.

Având în vedere prevederile art.5, alin.9 pct.3 din Ordonanţa nr.80/2001 actualizată privind stabilirea unor normative de cheltuieli pentru autorităţile administraţiei publice şi instituţiilor publice prin care se interzice achiziţionarea de autoturisme cu capacitate mai mare de 1600 cmc şi al căror preţ nu poate depăşi contravaloarea în lei a sumei de 35.000 Euro, inclusiv TVA, estimăm astfel suma necesară pentru achiziţionarea unui autoturism nou:

35.000 Euro x 5 lei x 1 autoturism = 175.000 lei (inclusiv TVA)

Sursa de finanțare pentru achiziția autovehicolului **hibrid plug-in** prin ,, Programul Rabla Plus 2023” în limita sumei de 124.000 lei (inclusiv T.V.A.) este asigurată în bugetul local al Municipiului Timișoara cap.51.02.”Autorității Executive și acțiuni Externe, în programul de dezvoltare in conformitate cu HCL 258/19.06.2023” – privind aprobarea bugetului local al Municipiului Timișoara pe anul 2023.

În concluzie, prin înlocuirea lui cu un autoturism nou se asigură o bună desfășurare a activității de către instituție, înnoirea parcului auto din dotare, precum și scăderea valorii reparațiilor auto, iar faptul ca se doreste ca noul autoturism sa fie hibrid plug-in putem vorbi de o serie de avantaje pe care le aduce o mașină hibrida.

**PRIMAR ADMINISTRATOR PUBLIC**

**DOMINIC FRITZ** **MATEI CREIVEANU**

**DIRECTOR ECONOMIC**

**STELIANA STANCIU**